**Protokoll fra styremøte i Midt-Norge Travforbund torsdag 21. april kl 18.00.**

**Leangen Travbane**

**Tilstede: Edmund Morewood, Geir Trøan, Rolf Inge Furuhaug, Noralf P Brækken, Carl Petter Brun, Sven-Tore Jakobsen, Laila Næve, Jorunn Okkenhaug og Sverre Hosen**

**Forfall: Ketil Oksvold**

**Agenda**

**Sak 1: Godkjenning av protokoll fra styremøte 16.03.16**

Protokoll godkjent. Protokoll offentliggjøres uten navn på ansatte.

**Sak 2: Nye Leangen**

Edmund orienterte om status. Det er ingen endring i forhold til Voldgiftssaken, som starter 18. mai. Det er nå innsendt bevis til Voldgiftsretten. Frist var15. april.

*Carl Petter Brun og Sven-Tore Jacobsen ba om følgende protokolltilførsel: Tilleggsavtalen av 31.08.15 er ikke distribuert og ikke behandlet i styremøte i MNT. Et flertall i styret ga sin tilslutning til avtalen pr telefon*.

**Sak 3: Ekstraordinær generalforsamling MNTF**

Styret vedtok å utsette ekstraordinær generalforsamling i MNTF til søndag 22. mai. Den avholdes hos Gauldal Travsportslag på Gauldal Travpark i Vollmarka.

Sverre sender melding til region Nord.

**Sak 4: Leangentravets Eiendom AS og Leangen Travbane AS**

Edmund ga en orientering fra generalforsamlingene 31. mars i Leangentravets Eiendom AS og Leangen Travbane AS. Edmund orienterte også fra styremøte i Leangen Travbane As.

MNTF har mottatt e-post med svar på vårt brev fra styreleder H. W. Storler den 21.04.16:

Leangen Travbane AS har behandlet denne saken grundig internt. Det er iverksatt tiltak overfor ansatte og beskrevet rutiner som skal forhindre at lignende hendelser oppstår.

**Sak 5: Landsråd DNT 6. april**

Edmund orienterte fra Landsråd, hvor forholdet mellom DNT og NR var hovedtema.

**Sak 6: Gjennomgang saksdokumentene for DNTs generalforsamling**

Forslagsheftet ble gjennomgått.

**Sak 7: Forbundssekretærens kvarter**

* Til Start våren 2016

Det har vært avholdt 4 arrangementer så langt.

På Nossum lørdag 9. april 11 åringer, 8 toåringer, 1 treåring, 1 seksåring og 3 Nordlandshester. Totalt 24 hester.

På Gauldal søndag 10. april møtte det 9 toåringer og 2 treåringer. Totalt 11 hester.

På Skoglund lørdag 16. april møtte det 3 åringer, 6 toåringer og 3 treåringer. Totalt 12 hester.

På Rindal travbane søndag 17. april møtte det 7 åringer, 1 treåring, 1 fireåring og 1 femåring. Totalt 10 hester. Det gir totalt 57 hester så langt denne våren.

På Leangen tirsdag 10. mai er det meldt interesse fra 16 åringer og 3 Nordlandshester. Møter disse blir det totalt 76 hester med på Til Start denne våren.

I tillegg vil det bli startet opp med tiltak for eldre ustartede her på Leangen.

* Regnskap pr 31.03.16

Regnskap viser pr 31.03.16 kr 669685,60. Det inneholder kr 539000,00 i banebidrag til lagene som skal utbetales lagene i løpet av april. I summen ligger også administrasjons/drifts tilskuddet fra DNT, med kr 134000,- for første halvår. Resultatet pr 31.03.16 er på kr 130685,60

**Sak 8: Eventuelt**

Sven-Tore Jacobsen ba om at hans tidligere innsendte protokolltilførsel av 15.03.16 blir tatt inn i denne protokoll som tilførsel til Styrets Årsberetning, avsnitt «Nye Leangen». Den ble innsendt først den 15. mars, to dager etter generalforsamlingen 13.03.16, hvor Årsberetningen ble vedtatt. Dette sier Sven-Tore skyldtes enn lengre mailkorrespondanse i ukene før generalforsamlingen ble avholdt, men som han hevder å ikke fått svar på. Mailene er besvart, sier Edmund.

Tilførselen gjengis her som en kommentar til Årsberetningen, som ble vedtatt på generalforsamlingen den 13.03.16.

*Tilleggsavtalen Leangen Bolig AS ble signert 31.08.2015. Styremedlemmene Brun og Jacobsen har aldri sett avtalen, mottatt innkalling til styremøte der avtalen var en beslutningssak eller mottatt forespørsel om å gi utvalgte representanter fullmakt til å undertegne avtalen på vegne av MNTF. På gjentatte forespørsler er det ikke framlagt dokumentasjon på at et slikt styremøte er avholdt, hverken innkalling, sakspapirer eller protokoll fra møtet er framlagt. Konklusjonen er da at et slikt offisielt styremøte ikke er avholdt. De som har undertegnet tilleggsavtalen, har gjort dette i egen regi, og står dermed personlig ansvarlig.*

*Hverken salgsavtalen, tilleggsavtalen eller annen relevant dokumentasjon er gjort tilgjengelig for alle styremedlemmer. Flertallet i styret har sågar vedtatt at ikke alle styremedlemmer skal ha tilgang på all relevant informasjon.*

*Sitat fra protokoll fra styremøtet 11.juni 2015 sak 2 Nye Leangen:*

*«Pkt 3) Her etterlyser Carl Petter og Svenn Tore innsyn i alle dokumentene i Nye Leangen saken.*

*Forslag til vedtak: I tråd med loven, gjøres alle dokumenter, avtaler, intensjonsavtaler og andre dokumenter umiddelbart tilgjengelig for alle styremedlemmer.*

*Forslaget falt med en stemme for og fem stemmer imot.»*

Kommentaren støttes av Carl Petter Brun.

**Vedtak 21.04.16**

Denne protokoll tilførsel støttes ikke av de andre styremedlemmene.

Det er gitt fullmakt til å underskrive avtalene**.**

Viser ellers til tidligere styrevedtak:

Styremøte 17.11.15 under behandling av SAK 1: Godkjenning av protokoll fra styremøte 13.10.15

*I forbindelse med godkjenning av protokollen, ble det diskutert innsendte protokolltilførsler før møtene er avholdt og sene oppmøter.*

*Styret vil ikke godta innsendte protokolltilførsler før møtene er avholdt og sakene har vært behandlet i møtet. Protokolltilførsler fra styremedlemmer som ikke er tilstede, vil ikke bli godtatt.*

*Er man forhindret fra å møte til møtestart, så må man benytte vararepresentant.*

Trondheim 28.04.16

Sverre Hosen